天文
作者：程登吉
朝代：明
篇章：幼學瓊林 卷一

paragraphs: 混沌初開，乾坤始奠。氣之輕清上浮者爲天，氣之重濁下凝者爲地。日月五星，謂之七政；天地與人，謂之三才。日爲衆陽之宗，月乃太陰之象。虹名螮蝀，乃天地之淫氣；月裏蟾蜍是月魄之精光。
風欲起而石燕飛，天將雨而商羊舞。旋風名爲羊角，閃電號曰雷鞭。青女乃霜之神，素娥即月之號。雷部至捷之鬼曰律令，雷部推車之女曰阿香。雲師系是豐隆，雪神乃是滕六。歘火、謝仙，俱掌雷火；飛廉、箕伯，悉是風神。
列缺乃電之神，望舒是月之御。甘霖、甘澍，僅指時雨；玄穹、彼蒼，悉稱上天。雪花飛六出，先兆豐年；日上已三竿，乃雲時晏。蜀犬吠日，比人所見甚稀；吳牛喘月，笑人畏懼過甚。
望切者，若雲霓之望；恩深者，如雨露之恩。參商二星，其出沒不相見；牛女兩宿，惟七夕一相逢。后羿妻，奔月宮而爲嫦娥；傅說死，其精神託於箕尾。披星戴月，謂早夜之奔馳；沐雨櫛風，謂風塵之勞苦。事非有意，譬如雲出無心；恩可遍施，乃曰陽春有腳。
饋物致敬，曰敢效獻曝之忱；託人轉移，曰全賴回天之力。感救死之恩，曰再造；誦再生之德，曰二天。勢易盡者若冰山，事相懸者如天壤。晨星謂賢人廖落，雷同謂言語相符。心多過慮，何異杞人憂天；事不量力，不殊夸父追日。
如夏日之可畏，是謂趙盾；如冬日之可愛，是謂趙衰。齊婦含冤，三年不雨；鄒衍下獄，六月飛霜。父仇不共戴天，子道須當愛日。
盛世黎民，嬉遊於光天化日之下；太平天子，上召夫景星慶雲之祥。夏時大禹在位，上天雨金；春秋孝經既成，赤虹化玉。箕好風，畢好雨，比庶人願欲不同；風從虎，雲從龍，比君臣會合不偶。雨暘時若，系是休徵；天地交泰，稱斯盛世。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。